08/06/2016 | Administración LocalProvincial
Deputación Provincial da Coruña
Servizo de Promoción Económica, Turismo e Emprego
R. P. 2016/12464 de modificación das bases reguladoras das convocatorias de subvencións dirixidas aos concellos e outras entidades locais da Deputación da Coruña, ano 2015, para engadir unha disposición adicional cuarta

SERVIZO DE PROMOCIÓN ECONÓMICA, TURISMO E EMPREGO. SECCIÓN DE PROMOCIÓN E DESENVOLVEMENTO TURÍSTICO RESOLUCIÓN POLA QUE SE MODIFICAN AS BASES REGULADORAS DAS CONVOCATORIAS DE SUBVENCIÓNS DIRIXIDAS AOS CONCELLOS E OUTRAS ENTIDADES LOCAIS DA DEPUTACIÓN PROVINCIAL DA CORUÑA, ANO 2015, PARA ENGADIR UNHA DISPOSICIÓN ADICIONAL CUARTA D. VALENTÍN GONZÁLEZ FORMOSO, presidente da Deputación Provincial da Coruña, O 31 de outubro de 2014 publicáronse no BOP núm.209, as bases reguladoras das convocatorias de subvencións dirixidas aos concellos e outras entidades locais da Deputación Provincial da Coruña, para o ano 2015. No derradeiro parágrafo da Base 3 establécese que no caso de obras e, despois de petición razoada da entidade beneficiaria da subvención, na declaración de gastos realizados poderán incluírse xustificantes de gastos realizados con posterioridade ao 31 de decembro de 2015, con data límite do 30 de abril de 2016. Na base 9.3.2 disponse que unicamente se admitirán xustificantes correpondentes a actividades realizadas entre o 1 de xaneiro de 2015 e o 31 de decembro de 2015. Salvo, no caso de obras e despois da petición razoada da entidade beneficiaria da subvención, na declaración de pagos realizados poderán incluírse xustificantes de gastos realizados con posterioridade ao 31 de decembro, con data límite do 30 de abril de 2016. Así, ao amparo destas bases concedéronse prórrogas na execución e xustificación das obras a subvencionar nun total de 42 expedientes. A xestión das convocatorias específicas de subvención para investimentos municipais do ano 2015 pon de manifesto que nalgúns casos e por causas alleas ás entidades locais (demoras na tramitación de autorización e licenzas doutras administracións públicas) non é posible cumprir os devanditos prazos de execución dos investimentos e xustificación. Co fín de evitar as consecuencias negativas deses cumprimentos como serían a perda do financiamento provincial desas obras e o reintegro dos importes recibidos como anticipos, é necesario engadir unha disposición adicional cuarta ás bases reguladoras para ampliar os prazos de execución e de xustificación mediante unha nova prórroga excepcional, só para aquelas entidades locais que obtiveron unha primeira prórroga e sempre que presenten ou teñan presentado unha nova solicitude motivada desta. Logo, vistos os informes do Servizo de Promoción Económica, Turismo e Emprego, da Secretaría Xeral e do Servizo de Fiscalización, RESOLVO: 1.º) Modificar as bases reguladoras das convocatorias de subvencións dirixidas aos concellos e outras entidades locais da Deputación da Coruña, ano 2015, engadindo unha disposición adicional cuarta, que quedaría redactada así: Disposición adicional cuarta Excepcionalmente, as entidades beneficiarias dunha subvención, que estean en situación de prórroga, poderán presentar unha nova solicitude de prórroga para incluír xustificantes de gastos con data límite do 30 de setembro de 2016. A devandita solicitude deberá motivar as causas alleas á entidade que imposibilitaron a execución dos investimentos en prazo. O prazo de presentación de solicitudes será de 15 días dende a publicación desta modificación no BOP.2.º) Dispoñer a publicación da presente resolución de modificación das bases reguladoras desta convocatoria no BOP. A Coruña, 6 de xuño de 2016. O presidente Valentín González Formoso